Bandaríkjamaðurinn Chris Burkard er líklega að setja hraðamet á norðurleiðinni í solo flokki í cyclothoninu , en þegar þetta er skrifað er hann rétt ókominn í Reykjahlíð við Mývatn , sé miðað við stöðu fylgdarbíls á korti keppninnar . Þangað eru 517 km , en miðað við að hafa verið á ferð í 17 til 17,5 klst er hann með meðalhraða rétt um 30 km/klst . Nokkuð góður meðvindur hefur verið með keppendum sem hófu keppni kl 19:00 í gær , en þá lagði bæði solo flokkur og Hjólakraftur af stað . Eins og sjá má af veðurkorti sem gildir nú í hádeginu er hann með sterka vestanátt í bakið . Líklegt er að vindurinn muni hjálpa að Egilsstöðum , jafnvel fram yfir Öxi , en eftir Höfn þegar komið er inn á Suðurlandið mun fara að blása á móti . Veðurspáin á hádegi í dag . Á heimasíðu keppninnar má finna tímatöflur fyrir mismunandi flokka , en þar er gefinn upp tími keppenda á mismunandi áfangastöðum hringinn í kringum landið . Í soloflokki er miðað við bilið 16 - 22 km/klst , en miðað við það er Chris langt á undan áætlun . Taflan ( sem er reyndar frá í fyrra þegar ræsið var kl 15:00 en ekki 19:00 eins og í ár ) sýnir að Chris er vel á undan öllum áætluðum tímum , jafnvel þótt keppnin í fyrra hafi byrjað 4 klst á undan . Eiríkur Jóhannsson , betur þekktur sem Hjóla-Eiki , er kominn yfir Öxnardalsheiði og er rétt ókominn á Akureyri . Hann hefur staðið uppi sem sigurvegari tvisvar áður , en ljóst er að hann hefur fengið verðugan keppinaut í ár . Verður fróðlegt að sjá hvað gerist þegar kemur að hvíld manna og að berjast við mótvindinn á Suðurlandi . Fyrir áhugasama er hér linkur á heimasíðu Chris , en hann er ljósmyndari og virðist reglulega hafa komið til Íslands , en fjöldi mynda á heimasíðu hans eru héðan .